### Beslutningstema

Teknik- og Miljøudvalget skal tage stilling, om betalingsautomater skal nedtages.

### Historik

I forbindelse med, at Tønder Kommune ønskede at øge fokus på de offentlige toiletter samt højne kvalitetsniveauet, blev der i forbindelse med renoveringer opsat betalingsautomater. Flere af de offentlige toiletter var nedslidte og upraktisk indrettet og Forvaltningen igangsatte en række tiltag som renovering samt ekstra rengøring.
Udover ovennævnte, var håbet ligeledes at evt. hærværksudøvere ikke vil betale for at komme ind og ødelægge de istandsatte toiletter.

|  |  |  |  |  |  |  |
| --- | --- | --- | --- | --- | --- | --- |
| Indtægter fra offentlige toiletter med møntlåse, 2021 indtægt. | | | |  |  |  |
|  |  |  |  | |
| Sdr. Frankel 2 |  |  | 19.289 | |
| P-pladsen, [adresse]  |  | 40.388 | |
| Mellemgade 41 |  |  | 1.848 | |
| Toldbogade 10, kulturtorvet | |  | 1.010 | |
| Torvet 2 |  |  | 17.559 | |
| [adresse], rutebilstationen | |  | 3.391 | |
| [adresse], p-pladsen | |  | 2.264 | |
|  |  |  | 85.748 | |

Euro opgøres ikke pr. toilet men fælles. Skøn er, at 20 cent betalinger ca. vil være 1,5 gange kr. beløbet, altså i kr. Dvs. forventeligt omkring 125.000 kr. årligt. Ialt en samlet indtægt på ca. 210.000 kr. årligt.

### Sagsfremstilling

Betaling med kontanter er udfordret af, at stadig færre personer har kontanter på sig. Forvaltningen modtager derfor flere og flere negative henvendelse herom. Både fra vores borgere, gæster og forretningsdrivende. Flere butikker melder, at de får besøg af gæster, som er gået forgæves, da de ikke har kontanter på sig og derfor har akut brug for mønter. For butikkerne er det til ekstra gene, da det ikke er omkostningsfrit for dem at veksle i bankerne.

Derudover, har der i perioder været store udfordringer med møntboksene, som er ude af drift samt hærværk på døre, mønter der sidder fast, også på grund af hærværk.

Udgifter til hærværk på møntbokse udgør ca. 54.000 kr. indtil videre i 2022 og udgifter til hærværk i øvrigt udgør ca. 69.000 kr. indtil videre i 2022

Et betalingssystem med kreditkort, kontanter eller en sms-løsning vurderes for nuværende ikke at være den rigtige løsning. Dels er det omkostningstungt at etablere, ligesom driftsomkostningerne er betydelige pga. omkostninger til abonnementer og transaktioner. Herudover er udfordringen, at tyske gæster kun i mindre grad råder over internationale betalingskort. En MobilePay-løsning skønnes heller ikke gangbar, da den ligeledes vil udelukke turister fra udlandet.

Forvaltningen bruger årligt ca. 4 arbejdsdage til håndtering af mønter fra automaterne. Derudover brugte Forvaltningen i 2021 ca. 5.300,- til afledte omkostninger i forbindelse med sortering / veksling. Arkil, som pt. udfører renholdelse af toiletterne, bruger derudover megen tid på at sortere og aflevere mønterne.

De mange frustrationer blandt borgere, forretningsdrivende og turister synes ikke at stå mål med et nettotab på ca. 82.448 kr. (indtægt: 210.748 kr. årligt (85.748 kr. + 125.000 kr. ) - udgift: 128.300 kr. (54.000 kr + 69.000 kr. + 5.300 kr.), hvortil kommer tid til behandling af klager.

Forvaltningen foreslår, at nuværende serviceniveau fastholdes og, at der vælges mellem følgende scenarier:

Scenarie 1: Brugerbetaling fastholdes samtidig med, at udvikling på markedet omkring kontantløs betaling følges.

Scenarie 2: Møntlåse nedtages og brugerbetaling afskaffes, indtil der findes en mere egnet betalingsløsning.

### Økonomi

I budget 2022 er afsat 1,7 mio kr. til rengøring og forbrugsartikler. Med uændret serviceniveau vil der ved valg af scenarie 2 mangle midler i størrelsen 82.000 kr. (2022 tal). Midler foreslås fundet indenfor eksisterende budget.

### Fagchefen for Teknik og Miljø indstiller

at Scenarie 2 vælges.

### Beslutning

Indstillingen godkendt.